KIRJALLINEN KYSYMYS E-0660/01 esittäjä(t): Philip Bushill-Matthews (PPE-DE) neuvostolle. Lissabonin Eurooppa-neuvosto ja investoinnit.



Virallinen lehti nro 340 E , 04/12/2001 s. 0061 - 0062



KIRJALLINEN KYSYMYS E-0660/01 esittäjä(t): Philip Bushill-Matthews (PPE-DE) neuvostolle (8. maaliskuuta 2001) Aihe: Lissabonin Eurooppa-neuvosto ja investoinnit Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa ja komissiota tarvittaessa yhteistyössä jäsenvaltioiden kanssa edistämään yksityisille tutkimusinvestoinneille, T&K-kumppanuuksille ja korkean teknologian yritysten perustamiselle suotuisaa ympäristöä veropolitiikan, riskipääoman ja Euroopan investointipankin tuen avulla. Millaista kehitystä asiassa on saavutettu Lissabonin huippukokouksen jälkeen ja millaisia konkreettisia esimerkkejä kehityksestä on? Vastaus (13. heinäkuuta 2001) Kuten Lissabonin Eurooppa-neuvoston päätelmissä todetaan, Euroopan tutkimusalueen perustamiseen tarvittavat toimenpiteet edellyttävät komission, neuvoston ja tarvittaessa myös jäsenvaltioiden panostusta. Jo pitkään tiedossa olleisiin ongelmiin, jotka liittyvät T&K-investointien puutteeseen, erityisesti yksityisellä sektorilla, sekä investointitarpeisiin T&K-kumppanuuksien ja uusien korkean teknologian yritysten luomiseksi, on puututtava pääasiallisesti jäsenvaltioiden tasolla (esim. verokannustimin), mitä tukevat lisäksi komission tarjoamat kannustimet. Neuvosto on tyytyväinen kaikkiin tehtyihin aloitteisiin, varsinkin niihin, jotka lisäävät yksityisiä investointeja T&K-toimintaan. Neuvosto on seurannut kiinnostuneena komission aloitteita T&K-toimien verkottamisen tukemiseksi ja innovaatioiden rahoittamiseksi riskipääomalla. Se on myös kiinnittänyt huomiota Euroopan investointipankin viimeaikaisiin yrityksiin tukea i2i-aloitteen puitteissa Euroopan tutkimusalueen perustamista käyttäen mm. Euroopan investointirahastoa ja etenkin investointipankin ja komission suorittamia analyysejä mahdollisesta yhteistyöstä tutkimuksen ja kehityksen viidenteen ja kuudenteen puiteohjelmaan liittyvien toimien tukemiseksi. Tässä yhteydessä on mainittava neuvoston äskeinen päätös monivuotisesta ohjelmasta pk-yritysten hyväksi (2001-2005). Ohjelman määrärahat ovat 450 miljoonaa euroa viiden vuoden aikana, ja se suuntautuu lähinnä innovaatioon ja TTK-hankkeisiin. Neuvosto on lisäksi pannut merkille komission Tukholman Eurooppa-neuvostolle Euroopan tutkimusalueen perustamisen edistymisestä antamassa raportissa ilmoitetun aikomuksen suorittaa vertailevaa tutkimusta hyvistä käytännöistä, joilla tutkimusta ja innovaatiota voidaan tukea verotuksellisin keinoin. Lisäksi komissio aikoo perustaa oman järjestelmän Euroopan investointipankin kanssa tehtävää yhteistyötä varten. Neuvosto aikoo myös tutkia kaikki keskeiset toimenpiteet, joita komissio esittää äskettäisessä ehdotuksessaan vuosien 2002-2006 tutkimuksen ja kehityksen puiteohjelmaksi. Tukholman Eurooppa-neuvosto tarkisti strategiaa ja antoi uusia suuntaviivoja. Monista neuvoston ja komission Tukholman Eurooppa-neuvostolle toimittamista raporteista voidaan havaita edistystä tapahtuneen joissakin jäsenvaltioissa. Etenkin riskipääomamarkkinoiden kehityksessä, yritysten T&K-kulujen verotuksellisessa tukemisessa, Euroopan T&K-toiminnan pirstoutumisen estämisessä ja innovaation sekä teknologisen kehityksen kannalta myönteisemmän yritysympäristön luomisessa on edistytty. Tutkimuksen ja teollisuuden suhteissa on silti vielä paljon parantamisen varaa. Erityistä painoarvoa on neuvoston raportilla rakenneuudistuksia koskevasta vuosikertomuksesta 2001 ja komission raportilla vuoden 2000 talouspolitiikan laajojen suuntaviivojen toteuttamisesta. Tukholman Eurooppa-neuvosto vahvisti tavoitteeksi hyvin toimivien riskipääomamarkkinoiden toteuttamisen vuoteen 2003 mennessä panemalla täytäntöön riskipääomaa koskeva toimintasuunnitelma.